लेखिका अपराधी समाज के बीच स्वयं जाकर उनसे सीधे संवाद का साहस जुटाती हैं। इस संवाद के माध्यम से वे परस्पर विश्वास का सेतु निर्मित कर, उनके मर्मस्थल की थाह लेती हैं। एक ओर जहाँ वे पूर्वाग्रह मुक्त होकर फैसले का इंतज़ार कर रहे अपराधी मान लिए गए लोगों के मनोविज्ञान को समझने का प्रयास करती हैं, तो दूसरी ओर पीड़ा, पश्चाताप, विवशता, आक्रोश, अपराध-बोध से उद्वेलित हृदयों की जटिल मनःस्थिति से गहन संवेदनात्मक धरातल पर जुड़ते हुए सच्चाई और ईमानदारी के साथ उसे व्यक्त भी करती हैं जो उनके व्यक्तित्व की दृढ़ता, संवेदनशीलता व सकारात्मक सोच का प्रमाण है।